SKRIFTLIG FORESPØRGSEL E-2594/02

af Antonios Trakatellis (PPE-DE) til Rådet

(18. september 2002)

Om: Ulovlige indvandreres illegitime indrejse i Grækenland via Tyrkiet overtrædelse af partnerskab

I Grækenland kan man til stadighed konstatere Tyrkiets vedholdende overtrædelse af tiltrædelsespartnerskabet. En følge heraf er den massive uafbrudte illegale strøm af ulovlige indvandrere til de græske øer, hvor disse tilbageholdes (f.eks. på Leros og Pathmos) under elendige forhold, både hvad angår indlogering og bespisning. Samtidig er de græske myndigheder meget efterladne med hensyn til overholdelse af tidsplanen for udvisningsproceduren. Derfor, og naturligvis fordi Tyrkiet nægter at acceptere de ulovlige indvandreres tilbagerejse, fortsætter disse med at opholde sig illegalt i Grækenland og dermed også på EU's territorium.

Under hensyntagen til ovenstående bedes Rådet besvare følgende spørgsmål:

1. Hvorledes forholder Rådet sig til denne strøm af ulovlige indvandrere fra Tyrkiet på EU's territorium, og hvilke foranstaltninger har det til hensigt at iværksætte, eftersom Tyrkiet, der har ansøgt om tiltrædelse af EU, har pligt til at overholde de i tiltrædelsespartnerskabet anførte betingelser?

2. Hvilke foranstaltninger har Rådet til hensigt at iværksætte med henblik på at sikre, at de græske myndigheder overholder fristerne for udvisningen af de ulovlige indvandrere, og på hvilket stadium befinder repatrieringsaftalerne mellem EU og Tyrkiet sig, for så vidt angår deres undertegnelse og overholdelse?

3. Hvorledes vil Rådet sikre overholdelsen af menneskerettighederne og de ulovlige indvandreres levevilkår, både i oprindelseslandet og under deres midlertidige ophold i f.eks. Grækenland?

Svar

(18. februar 2003)

1. Som det blev bekræftet og understreget i konklusionerne fra Det Europæiske Råd i Sevilla den 21. og 22. juni 2002, er bekæmpelse af illegal indvandring blandt Den Europæiske Unions højeste prioriteter.

På dette område er der allerede vedtaget en lang række instrumenter, som f.eks. planen for bekæmpelse af ulovlig indvandring og menneskehandel og planen for forvaltning af EU-medlemsstaternes ydre grænser. Rådets kompetente organer drøfter for tiden, hvordan disse planer kan gennemføres, og de udarbejder nye effektive aktioner og foranstaltninger, der kan gøre det muligt at forebygge og håndtere dette problem.

2. For så vidt angår det tilfælde, som det ærede parlamentsmedlem henviser til i sin forespørgsel, er Rådet helt klart over de problemer, som opstår som følge af den stadige strøm af ulovlig indvandring fra Tyrkiet navnlig til Grækenland. Spørgsmålet tages konsekvent op på både politisk plan (mødet i Associeringsrådet EF-Tyrkiet i april) og teknisk plan, idet Tyrkiet i henhold til prioriteterne på mellemlang sigt i tiltrædelsespartnerskabet skal overtage og implementere EU's regelværk og praksis vedrørende indvandring (indrejsetilladelse, tilbagetagelse og udvisning) med henblik på bekæmpelse af ulovlig indvandring.

På et ekstraordinært møde i juli om ulovlig indvandring, der blev afholdt i Underudvalget EF-Tyrkiet vedrørende RIA-spørgsmål, indvilligede Tyrkiet i at deltage i udarbejdelsen af et fælles handlingsprogram om bekæmpelse af ulovlig indvandring. Den tekniske forberedelse af dette arbejde er gået i gang, og man forventer, at programmet vil stå klart i begyndelsen af 2003.

3. I konklusionerne fra samlingen i Rådet den 16. april 2002 nævnes Tyrkiet blandt de tredjelande, som Kommissionen er blevet opfordret til at forelægge et mandat for med henblik på forhandlinger om en tilbagetagelsesaftale. I konklusionerne fra Det Europæiske Råd i Sevilla opfordres Kommissionen til at godkende disse nye mandater hurtigst muligt (punkt 30). Kommissionen har for nylig forelagt Rådet nye mandater vedrørende fire tredjelande, herunder Tyrkiet. Mandaterne vil blive gennemgået i Rådets kompetente organer med henblik på vedtagelse. På samlingen den 14.-15. oktober 2002 fastslog Rådet, at disse aftaler har vist sig at være et særdeles hensigtsmæssigt og effektivt redskab, og det besluttede at drøfte spørgsmålet igen på samlingen i november 2002.

4. Rådet vil i forbindelse med vedtagelsen af fællesskabsretsakter om udsendelse og repatriering af ulovlige indvandrere respektere forpligtelserne i medfør af artikel 6 i traktaten om Den Europæiske Union. I udførelsen af deres udsendelsesbeføjelser er medlemsstaterne for deres vedkommende bundet af de relevante regler i internationale konventioner om beskyttelse af menneskerettighederne og andre grundlæggende principper vedrørende personer, der er underlagt deres myndighed. I det omfang der i forbindelse med udsendelsesprocedurer er frister, der skal overholdes, drejer det sig om frister, som de enkelte medlemsstater uafhængigt har fastsat i deres nationale lovgivning.